L-EWWEL QTIL TAS-SENA 2017 L-Ewwel Omiċidju seħħ il-Ħadd 29 ta' Jannar, meta għal ħabta tat-tmienja u għaxra ta' filgħodu nqatel Victor Calleja magħruf bħala ċ-Chippy permezz ta' karozza bomba f'Ħal Qormi. Calleja li kellu ħamsa u sittin sena nqatel b'bomba li tpoġġiet fil-karozza ftit wara li ħareġ minn daru fil-Ħamrun. Huwa ndifen xahar u nofs wara l-qtil. IT-TIENI OMIĊIDJU GĦAS-SENA 2017 It-tieni delitt tas-sena seħħ ħmistax wara fil-Marsa. Fil-ħamsa ta' filgħodu nqatel Sylvester Farrugia ta' ħamsa u għoxrin sena miż-Żurrieq b'tir f'dahru. Deniro Magri ta' seba u għoxrin sena mill-Marsa ġie mixli bil-qtil tal-vittma. Fil-qorti ngħad li Farrugia ma nqatilx fuq il-post fejn instab il-katavru tiegħu. Fil-qorti, l-imputat qal li spara tir wara li ntebaħ li kienu qed jippruvaw iqabdulu l-bieb ta' barra. Il-Prosekuzzjoni qalet li l-akkużat sar jaf li laqat lil Farruġia mill-aħbarijiet. ATTENTAT TA' OMIĊIDJU Fl-20 ta' Frar fl-għaxra u nofs ta' filgħodu – karozza bomba fl-aktar ħinijiet bieżla tal-ġurnata fi triq ewlenija fl-Imsida tħalli lil Romeo Bone bla saqajn. Il-vittma, magħruf sew mal-pulizija baqa' ħaj b'miraklu wara intervent f'waqtu. Sorsi qrib ONE News kienu qalu li l-mandatarji ma riedux joqtluh, izda li jhalluh ibati ħajtu kollha. IT-TIELET OMIĊIDJU GĦAS-SENA 2017 It-tielet omiċidju seħħ it-Tnejn 27 ta' Frar meta għal ħabta tal-ħamsa ta' filgħaxija – nstab il-katavru tan-negozjant David Abela f'daru fi Triq il-Ġizi s-Swieqi. Abela ta' wieħed u ħamsin sena kien sid ta' kumpanija ta' karozzi tal-kiri. Il-vittma nstab mejjet b'daqqiet ta' arma li taqta' u bil-ponta. Hu nstab għarwien imkebbeb f'liżar, b'idejh u saqajh marbuta fis-sodda u ħalqu magħluq bit-tape. Kienet is-sieħba tiegħu Irina Akexandrovna Micallef li rrappurtat il-każ lill-Pulizija. Għaxar xhur mid-delitt ħadd għaud ma ġie mixli bil-qtil ta' Abela. IR-RABA' OMIĊIDJU GĦAS-SENA 2017 Kienu sbiħ l-Erbgħa disa u għoxrin ta' Marzu għall-ħabta tas-siegħa u għaxra ta' filgħodu meta Roderick Grech ta' sitta u għoxrin sena min-Naxxar qala daqqiet ta' sikkina minn Etienne Bartolo magħruf bħala l-Vojt. Il-vittma nstab fuq bankina fi Triq Tumas Fenech fil-Mosta wara argument bejn iz-zewġt irġiel dwar droga. Il-Vittma tilef ħajtu jumejn wara fl-Isptar Mater Dei/ Qabel ma ntilef minn sensieh lissen il-laqam tal-aggressur li spiċċa mixli bil-qtil tiegħu. Huwa kien ingħata l-ħelsien mill-arrest fuq depożitu ta' €10,000 u b'għadd ta' kundizzjonijiet. Il-ĦAMES OMIĊIDJU GĦAS-SENA 2017 DAQQIET TA' SIKKINA, MADUM U ĠEBEL Il-Ħames omiċidju għas-sena seħħ il-Ħadd tnejn ta' April fis-seba u nofs ta filgħaxija meta Brandon Pace magħruf bħala l-Gallali qala daqqiet ta' sikkina, madum u ġebel. Pace li kellu 21 sena nqatel fuq il-post wara ġlieda li nqalet bejnu u Kurt Grech magħruf bħala n-Nemes u missieru Joseph li ġew mixlija b'dan il-qtil. Il-vittma miet quddiem qrabatu. Iż-żewġ akkużati ngħataw il-ħelsien mill-arrest xhur wara li ġew mixlija bil-qtil ta' Pace. IS-SITT OMIĊIDJU TAS-SENA 2017 Is-sitt omiċidju tas-sena seħħ it-Tnejn Sittax ta' Ottubru, fit-tlieta ta' waranofsinhar – Daphne Caruana Galizia tinqatel b'bomba fil-karozza tagħha fil-Bidnija. Ħames ġimgħat wara l-qtil, f'operazzjoni kbira tal-forzi tas-sigurta ġew arrestati għaxar persuni – fosthom l-aħwa Alfred u George Degorgio magħrufa bħala l-Fulu u ċ-Ċiniż u Vince Muscat magħruf bħala l-Koħħu li ġew mixlija bil-qtil ta' Caruana Galizia. Il-kumpilazzjoni tax-xhieda fil-qorti sabet għadd ta' ostakli wara li zewġ magistrati rtiraw mis-smigh tal-kaz. Kien it-Tlieta 19 ta' Diċembru li l-ispetturi Keith Arnaud u Kurt Zahra bdew iressqu l-provi quddiem il-Maġistrat Claire Stafrace Zammit. Huma tpoġġew taħt att ta' akkuża Wara li l-qorti qieset li hemm biżejjed evidenza biex dawn jgħaddu ġuri. IS-SEBA' OMIĊIDJU TAS-SENA 2017 Is-Seba' Omiċidju tas-sena seħħ il-Ġimgħa 17 ta' Novembru fis-sitta u għoxrin ta' filgħaxija meta Lino Mangion magħruf bħala l-Pewx inqatel intortament b'tiri ta' arma tan-nar waqt li kien fil-ħanut ta' tapizzar Raymond Grima f'Ħ'Attard. Sid il-ħanut qala' tliet tiri f'żaqqu u wara ġimgħat fit-taqsima tal-kura intensiva qaleb għall-aħjar. Xhieda fuq il-post iddeskrivew lir-raġel bħala raġel twil. Qalu li r-raġel deher niezel minn fuq mutur, jidħol fil-ħanut ta' Grima u jispara tiri fid-direzzjoni tat-tapizzar u tal-vittma. Dwar dan il-każ il-pulizija għad trid tistabbilixxi l-motiv wara dan il-qtil. IT-TMIEN OMIĊIDJU TAS-SENA It-tmien u l-aħħar omiċidju tas-sena seħħ il-Ħadd sitta u għoxrin ta' Novembru fis-sagħtejn u nofs ta' filgħodu meta l-Libjan Fouzi Far Etwaish qala daqqiet ta' sikkina fi Triq il-Bwieraq f'Birkirkara fejn miet ftit tas-sigħat wara fl-Isptar Mater Dei. Dwear dan il-każ, il-Pulizija ressqet il-qorti żewġ Libjani oħra li kienu jgħixu fir-residenza li fiha nqatel Etwaish. Filmati minn cameras tas-sigurta qabbduhom jimsħu d-demm minn fuq ix-xena tar-reat qabel ma' waslu l-pulizija.